<classify> WAZIRI wa Fedha na Mipango, Dk Philip Mpango ameagiza Mamlaka ya Mapato Tanzania TRA kuendelea na mnada wa makontena 20 yaliyoingizwa nchini na Mkuu wa Mkoa wa Dar es Salaam, Paul Makonda, ili kupata kodi ya serikali inayokadiriwa kufi kia Sh bilioni 1.2. Mpango alitoa agizo hilo Dar es Salaam jana alipofanya ziara ya kushtukiza katika eneo la kuhifadhia makontena-Bandari Kavu Dar es Salaam DICD, na kukagua makontena hayo.Alisema kuwa kodi hiyo inadaiwa kwa mujibu wa sheria za nchi baada ya mwenye mali kushindwa kulipa kodi. Alieleza kuwa amesikitishwa na vitisho vinavyotolewa na Mkuu huyo wa Mkoa na vilivyonukuliwa na baadhi ya vyombo vya habari nchini akitumia vifungu vya Biblia kwamba yeyote atakaye nunua mzigo huo atalaaniwa. Sheria za nchi hazichagui sura wala cheo cha mtu, na mimi ndicho nilichoapa, kutekeleza sheria za nchi, sheria za kodi, ndiyo dhamana niliyopewa kwa hiyo Kamishna, simamia sheria za kodi bila kuyumba, alisisitiza Dk Mpango akitoa maelekezo kwa Kamishna wa Forodha, Ben Usaje.Alifafanua kuwa mzigo wa samani ulioagizwa kutoka nje ya nchi hauna msamaha wa kodi na kwamba huyo aliyeagiza Makonda alipe kodi stahiki na asipolipa kodi hiyo mchakato wa kuyapiga mnada makontena hayo uendelee. Napenda niwaombe viongozi wenzangu serikalini, ni muhimu tukachuja maneno! Unasema mtu anayekuja kununua samani atapata laana, tena laana ya Mungu, kwa nini tunamhusisha Mungu kwenye vitu vya namna hii, alieleza kwa masikitiko Dk Mpango.Waziri huyo alitoa mwito kwa Watanzania wanaotaka kununua bidhaa hizo ambazo nyingi ni vifaa vinavyoweza kutumika shuleni ama maofisini kama vile viti meza na makabati, kujitokeza bila hofu kununua mali hizo. Aliwaomba walimu na wanafunzi wasiwe na wasiwasi na kwamba Serikali ya Awamu ya Tano imejipambanua na kuwekeza kwenye elimu kwa kutenga zaidi ya Sh bilioni 20 kila mwezi, kulipa ada ya wanafunzi ili wasome bila kulipa ada na ina mpango madhubuti wa kuboresha miundombinu ya elimu nchi nzima, ikiwemo ujenzi wa madarasa na ofisi za walimu.Tunawapenda na kuwathamini sana walimu wetu, asitokee mtu yeyote akaanza kuwaambia hadithi kama vile serikali hii inawapuuza! Si kweli hata kidogo, aliongeza Dk Mpango. Kwa upande wake, Kamishna wa Forodha wa Mamlaka ya Mapato Tanzania-TRA, Usaje, alimueleza Dk Mpango kwamba RC Makonda aliwasilisha maombi ya kutaka kupewa msamaha wa kodi wa makontena 36 yenye samani kutoka Diaspora nchini Marekani. Alisema kuwa kati ya makontena hayo yaliyoingia nchini ni makontena 20 yanayodaiwa kodi ya Sh bilioni 1.2 na kwamba utaratibu kwa kumtaka mkuu huyo wa mkoa alipe kodi hiyo ili aruhusiwe kuyachukua makontena hayo ulifanyika kwa mujibu wa sheria, na kwamba mpaka sasa hajayachukua ndio maana yanapigwa mnada.Aliwatahadharisha watu wanaotumia masuala ya siasa na uongozi serikalini kukwepa kulipa kodi kwamba suala la kodi za samani zinaonekana ziko juu kwa sababu Bunge lilitunga sheria hiyo ili kulinda soko la ndani la samani na kuweka sheria ya kutokuwepo kwa msamaha wowote wa kodi kwenye bidhaa kama hizo. Katika mnada uliofanyika hivi karibuni, makontena hayo yalikosa wateja baada ya kushindwa kumudu bei ya kikomo iliyofikia Sh milioni 60 kwa kontena moja.Mnada wa makontena hayo ulitangazwa rasmi na TRA baada ya kukaa zaidi ya siku 90 bila kulipiwa kodi na kwa sasa mnada huo unafanyika chini ya kampuni ya udalali ya Yono Auction Mart. Kamishna wa Forodha wa TRA, Ben Usaje amesema makontena hayo kama hayatapata wanunuzi, sheria inairuhusu TRA kuyaharibu au kuyatoa msaada kwa taasisi mbalimbali, lakini busara ya mamlaka hiyo ni kwamba, watagawa samani hizo kwa taasisi.  <topic>: kitaifa 